เตรียมจัดนิทรรศการเหตุการณ์กู้ชีพ 13 ทีมหมู่ป่าอะเคเดมีสัญจรทั่วประเทศ
กระทรวงวัฒนธรรมเตรียมจัดนิทรรศการเหตุการณ์กู้ชีพ 13 ชีวิตทีมหมู่ป่าอะเคเดมีสัญจรทั่วประเทศ พร้อมเชิญชวนประชาชนร่วมส่งภาพถ่ายบันทึกประวัติศาสตร์ชาติ
 
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวว่า กระทรวงวัฒนธรรมได้วางแผนเตรียมจัดนิทรรศการเหตุการณ์กู้ชีพ 13 ชีวิต ทีมหมูป่าอะคาเดมี  ซึ่งถือเป็นวาระของโลก โดยนำเสนอเรื่องราวและเนื้อหาตั้งแต่วันแรกที่เริ่มเหตุการณ์ติดภายในถ้ำหลวง ขุนน้ำนางนอน จนถึงการปฏิบัติการช่วยเหลือให้ออกจากถ้ำได้สำเร็จ โดยจะจัดแสดงทั้งส่วนกลางและสัญจรไป 4  ภูมิภาค ตั้งแต่เดือนสิงหาคมนี้ แบ่งเป็น 7 หัวข้อประกอบด้วย 13 ชีวิตหมูป่าติดถ้ำ นาทีชีวิตวิกฤตเสี่ยงตาย วิกฤตนี้ รวมใจไทยเป็นหนึ่ง ปฏิบัติการวาระแห่งโลก อาลัย สดุดีวีรบุรุษถ้ำหลวง บทเรียนที่โลกต้องจารึก สรุปเหตุการณ์วันต่อวัน นอกจากนี้ ยังเปิดให้ประชาชนและสื่อมวลชน มีส่วนร่วมบันทึกเหตุการณ์ประวัติศาสตร์ครั้งนี้  ด้วยการส่งภาพเหตุการณ์ ภาพวาด คลิปวีดิโอ หรือเอกสารข้อมูลการช่วยเหลือ   ภาพจิตอาสา บรรยากาศต่างๆ ที่เกี่ยวข้องกับเหตุการณ์ประวัติศาสตร์เพื่อนำมารวบรวมจัดทำเป็นจดหมายเหตุบันทึกประวัติศาสตร์ช่วย 13 ชีวิต หมูป่าอะคาเดมี ผ่านทางเว็บไซต์ www. m-culture.go.th  หรือเฟซบุ๊ค Thai MCulture หัวข้อ บันทึกประวัติศาสตร์ช่วย 13 ชีวิตหมูป่าอะคาเดมี  โดยระบุวัน เวลา และสถานที่ถ่ายภาพ ตั้งแต่บัดนี้ถึง 25 กรกฎาคมนี้ สอบถามข้อมูลได้ที่สายด่วนวัฒนธรรม 1765

ส่วนความคืบหน้าการจัดทำจดหมายเหตุ ล่าสุดอยู่ระหว่างจัดทำรายละเอียดและประสานงานกับหน่วยงานที่เกี่ยวข้อง รวมถึงกระทรวงการต่างประเทศเกี่ยวกับการนำเสนอข่าวจากต่างประเทศทั้งผู้นำประเทศและบุคคลสำคัญที่เสนอความช่วยเหลือด้านต่างๆ จัดทำเป็นภาษาไทยและอังกฤษ